钦定古今图书集成/明伦汇编/宫闱典/第022卷 > 《后汉列后本纪论》宋·范煜
## 钦定古今图书集成/明伦汇编/宫闱典/第022卷 > 《后汉列后本纪论》宋·范煜

自古虽主幼时艰，王家多衅，必委成冢宰，简求忠良，
未有专任妇人，断割重器。唯秦芊太后始摄政事，故
穰侯权重于昭王，家富于嬴国。〈太后昭王母也号宣太后史记曰昭王立
年少宣太后自知事以同母弟魏冉为将军任政封为穰侯太后摄政始于此也〉“汉仍其谬，
知患莫改。”东京皇统屡绝，权归女子。《外立者四帝》，〈安质
桓灵〉朝者六后：〈章帝窦太后和熹邓太后安思阎太后顺烈梁太后桓恩窦太后灵思何
太后也〉莫不定策帷帟，委事父兄，贪孩童以久其政，抑
明贤以专其威。〈周礼幕人掌帷帟幄幕之事郑元注曰帟幄中坐上承尘也殇帝崩邓太
后与兄骘等迎立安帝年十三冲帝崩梁太后与兄冀迎立质帝年八岁质帝崩太后与兄冀迎立桓帝
年十五桓帝崩窦太后与父武迎立灵帝年十二〉任重道悠，利深祸速，身犯
雾露于“云台之上。”〈雾露谓疾病也不可指言死故假雾露以言之灵帝时中常侍曹节
矫诏迁太后于云台谢弼上封事曰伏惟皇太后援立明圣幽居空宫如有雾露之疾陛下当何面目以
见天下〉家婴缧绁于圄犴之下，湮灭连踵，倾辀继路。而
赴蹈不息，燋烂为期。终于陵夷大运，沦亡神宝。《诗》《书》
所叹，略同一揆。故列行迹以为《皇后本纪》。